***ГУЖВА КОД ДЕДА МРАЗА***

**Лица:**

1. Гусар (Аца 7)

2. Деда Мраз (Немања)

3. Баба Мразица (Милица)

4. Принцеза (Милосава)

5. Витез (Аца 6)

6. Црвенкапа (Марина)

7. Попај (Југослав)

8. Пипи Дуга Чарапа (Тамара)

**ПРВА СЦЕНА**

(Сцена је празна. Наилази Баба Мразица, забринута.)

БАБА МРАЗИЦА: Јао, па где је Деда Мраз? Рекао је да ће доћи до сада... Хм, шта ли га је задржало?

(Наилази Деда Мраз.)

ДЕДА МРАЗ: Хо-хо-хо! Ево и мене!

БАБА МРАЗИЦА: Па где си до сада? Нисмо испланирали све до танчина, а Нова година само што није дошла!

ДЕДА МРАЗ: Извини, Баба Мразице, поквариле су ми се санке... (Смех.)

БАБА МРАЗИЦА: Ха, ма немој? Добро, али нема више изговора! На посао!

(Седају око сточића, ДЕДА МРАЗ вади папир на којем се налази списак деце која очекују поклоне.)

ДЕДА МРАЗ: Хм, списак је сваке године све дужи. Деца су све боља и боља.

БАБА МРАЗИЦА: Ето, сви се жале како су деца незахвална и неваљала. Овај твој списак оспорава то (завирује). Више посла за нас! Али нека, ко је био добар, заслужује да се награди. Да чујем, Деда Мразе, које су овогодишње жеље.

ДЕДА МРАЗ: Марко хоће играчке, Јана хоће прибор за цртање, Вељко жели балоне...

БАБА МРАЗ: Чекај, одмах ћу да пакујем. (Устаје, одлази у угао и одваја поклоне. ДЕДА МРАЗ за то време гледа у списак замишљено и чека да БАБА МРАЗИЦА заврши. У позадини се чује тиха музика.)

**ДРУГА СЦЕНА**

ДЕДА МРАЗ: Идем сада да добавим још поклона. Направио сам списак шта нам фали. Оставићу ти ово, а ти упакуј што имамо.

БАБА МРАЗИЦА: Пожури, немој да те поново оволико чекам. Закаснићемо, Нова година само што није, а деца су нестрпљива...

(ДЕДА МРАЗ одлази. Наилази КАПЕТАН. БАБА МРАЗИЦА је окренута леђима и он стаје испред ње.)

БАБА МРАЗИЦА: Ју, ко си ти?!

КАПЕТАН: Добар дан! Ја сам капетан Џон Пиплфокс.

БАБА МРАЗИЦА: Шта хоћеш? Како си нас нашао? (Уплашено.)

КАПЕТАН: Пловио сам, пловио, кроз мора и океане, рекоше ми да сам ове године био без мане. Јавио сам Деда Мразу тајни код и он ми обећа да ће ми поклонити нови брод.

БАБА МРАЗИЦА: (Замишљено.) Ништа ми није рекао... Нисам те очекивала.

(У том тренутку долази Црвенкапа.)

БМ: Црвенкапице, откуд ти?! Нисам знала да долазиш.

(Црвенкапа прилази БАБА МРАЗИЦИ, пољуби је.)

ЦРВЕНКАПА: Чувала сам баку, носила колаче, сваки дан је слушала и са њоме плела. Па ми Дека рече, донећу ти шпорет који добро пече.

БАБА МРАЗИЦА: Баш си драга што бринеш о старијима. ДЕДА је баш сад изашао да набави још поклона. Вероватно је и твој међу њима.

ЦРВЕНКАПА: Можда није требало да дођем... али занима ме да ли ћу моћи баки и деки да однесем колаче за Нову годину.

БАБА МРАЗИЦА: Лепо што си дошла, седи док он дође. Ја имам пуно посла, спремам пакетиће и за другу децу.

ЦРВЕНКАПА: Наравно, хвала, БАБА МРАЗИЦЕ. (Седа.)

БАБА МРАЗИЦА: А шта ћу са тобом? (Окреће се КАПЕТАНУ.)

КАПЕТАН: Ако Вам не смета, госпођо Мразице, и ја бих да сачекам ДЕДА МРАЗА. Напољу је врло хладно, па ако бисте били љубазни да ми дозволите...

БАБА МРАЗИЦА (замишљено): Па седите. Немојте ми само правити проблеме, (претећи) и држите се подаље од Црвенкапе.

(Окреће се и наставља да пакује поклоне.)

**ТРЕЋА СЦЕНА**

Наилази Принцеза.

ПРИНЦЕЗА: Добар дан! Има ли кога?

БАБА МРАЗИЦА: Ево ме, идем. (Отвара врата.) Добар дан, Ваше Височанство!

ПРИНЦЕЗА: Молим Вас, зовите ме само Принцеза. (И поклони се БАБА МРАЗИЦИ.)

БАБА МРАЗИЦА: У реду, како кажете. Изволите сести.

(Принцеза се јавља Гусару и Црвенкапи и седа на столицу.)

БАБА МРАЗИЦА: Да нисте залутали, Принцезо? Откуд Ви у ове наше хладне крајеве?

ПРИНЦЕЗА: Хладно је, хаљина ми није од вуне, ал' ја сам принцеза, нажалост, без круне. Спала је негде на балу тад, али је очекујем од ДЕДА МРАЗА сад.

БАБА МРАЗИЦА: Видећемо кад се врати. Ако Вам није проблем, сачекајте га мало док дође из набавке.

ПРИНЦЕЗА: Није проблем, ако дозвољавате. Дружићу се са осталим гостима. (Почињу да чаврљају.)

(У том тренутку улази Витез. Храбар и неустрашив, гласно узвикује.)

ВИТЕЗ: Доообар дан! Има ли кога? Деда Мрааазе!

БАБА МРАЗИЦА: Ју, ко сте сад па Ви?

ВИТЕЗ: Браним вас све у оклопу моћи и знам да ће ДЕДА МРАЗ мени помоћи. Испуниће моју жељу као притиском на тач, поклониће ми жељени мач!

БАБА МРАЗИЦА: Данас је баш гужва! Добродошли сте и Ви, наравно. Свако ко воли своју земљу и народ, заслужује да буде награђен. Где ли овај ДЕДА МРАЗ?

(Придружује се осталима и рукује са сваким.)

**ЧЕТВРТА СЦЕНА**

ПОПАЈ: Кошара је пуна увек свежег поврћа, ал' су деца здравија кад једу пуно спанаћа. Ла-ла-ла!

БАБА МРАЗИЦА: Ко се то распевао?

ЦРВЕНКАПА: Неко долази, Баба Мразице.

(БАБА МРАЗИЦА отвара врата.)

БАБА МРАЗИЦА: Попаје, откуд ти?

ПОПАЈ: Кошара је пуна увек свежег поврћа, ал' су деца здравија кад једу пуно спанаћа. Хе-хе-хе!

(Смеју се сви.)

БАБА МРАЗИЦА: У праву си! И то ти је вероватно Деда Мраз обећао?

ПОПАЈ: Обећао ми је, па сам зато свратио. Боље је да лично однесем мојим младим морнарима спанаћ како би направили новогодишњу трпезу.

БАБА МРАЗИЦА: Одлично, срећом имам спанаћ у фрижидеру. Како ти бринеш о другима! Сачекај да донесем.

(Одлази. У том тренутку наилази ПИПИ ДУГА ЧАРАПА.)

ПИПИ ДУГА ЧАРАПА: Куц-куц! Добар дан!

(Витез устаје и поклања се девојчици.)

ВИТЕЗ: Добар дан, ко ти треба, девојчице?

ПИПИ ДУГА ЧАРАПА: Тражим Деда Мраза. Рекли су ми да је на овој адреси. (Гледа у папир.) Северни пол бб. Да ли сам погрешила?

ВИТЕЗ: Нисте погрешили, само што је он тренутно одсутан. И ми га чекамо.

ПРИНЦЕЗА: Госпођо Мразице, имате госта!

(БАБА МРАЗИЦА наилази, са завезаном кецељом, држи спанаћ у рукама.)

БАБА МРАЗИЦА: Добар дан, изволи, могу ли ти помоћи?

ПИПИ ДУГА ЧАРАПА: Не тражим много за срећу своју, коњ је тај који утиче на срећу моју. Осећам биће поклон од ДЕДА МРАЗА, верујте ми, није фраза.

БАБА МРАЗИЦА: Ако сте били добри као што кажете, ДЕДА МРАЗ неће ускратити поклон. Али мораћете да га сачекате. Мада сам видела да је спремио једног коња... ту је негде, погледаћу (гледа по соби, окреће се). Седите. (Обраћа се Попају.) Изволите, али ми се чини да није довољно...

ПОПАЈ: Одлично, довољно ми је! Кренуо бих ако није проблем, а Ви се извините у моје име ДЕДА МРАЗУ и захвалите за дар.

БАБА МРАЗИЦА: Свакако, Попаје. До виђења и срећна Нова година!

ПОПАЈ: Такође, лепо и у срећи је дочекајте! Поздравите ми Деда Мраза.

**ПЕТА СЦЕНА**

(Одлази. На вратима се појављује ДЕДА МРАЗ.)

ДЕДА МРАЗ (виче): Хо-хо-хо! Баба Мразице, стигао сам! (Вуче кесе са поклонима.)

БАБА МРАЗИЦА: Коначно! Погледај колико те људи чека! Поново си се запричао са ирвасима? Или су ти се санке поквариле (иронично)?

ДЕДА МРАЗ (улази): Јао (одушевљено)! Колико људи, а ти вичеш! Добар дан свима!

Сви у глас: Добар дан, Деда Мразе! (Устају.)

ДЕДА МРАЗ: Па како сте ми, драги пријатељи?

БАБА МРАЗИЦА: Дошли су по оно што си им обећао.

ДЕДА МРАЗ: Наравно, наравно. Сачекајте... Седите још који тренутак док пронађем оно што недостаје.

КАПЕТАН: Да ли Вам је потребна помоћ?

ДЕДА МРАЗ: Нека, седите, БАБА МРАЗИЦА ће ми помоћи. Хвала, љубазни сте, капетане! (Одлазе у угао где су поклони и распоређују их.)

БАБА МРАЗИЦА: Само што је отишао Попај. Да ли сте се срели?

ДЕДА МРАЗ: Јесмо, захвалан је на спанаћу.

Музика.

**ШЕСТА СЦЕНА**

БАБА МРАЗИЦА: Деда Мраз ми је рекао да си била добра девојчица ове године и да си заслужила пријатеља са којим ћеш да поделиш своју доброту. Изволи, Пипи Дуга Чарапо (прилази и поклања јој коња).

ДЕДА МРАЗ: А ево и шпорета за Црвенкапу! Дођи, драга (пружа јој шпорет).

ВИТЕЗ (притрчава): Господине Деда Мразе, ја ћу јој помоћи. (Прихвата шпорет.)

БАБА МРАЗ: Прави сте џентлмен! Нека се свако угледа на Вас. А и на Црвенкапицу која толико брине о својој породици.

ЦРВЕНКАПА: Хвала!

БАБА МРАЗИЦА: Ево и поклона за Вас, витеже! Мач какав сте желели. Управо су га сковали. (Пружа му свечано.) Да и даље будете пожртвовани за свој народ!

(Витез се поклања и узима мач.)

БАБА МРАЗИЦА: Деда Мразе, погледајте ко је ту. (Показује на Принцезу.) Принцеза. Има једну молбу за Вас.

ДЕДА МРАЗ: Реците, Ваше Височанаство.

ПРИНЦЕЗА (прилази): Поштовани ДЕДА МРАЗЕ, случајно сам изгубила круну на претходном балу, па сам дошла да Вас замолим, ако случајно имате једну, потребна ми је за нова.

ДЕДА МРАЗ: Наравно! Сад ћу Вам донети. (Одлази по круну и враћа се. Ставља јој на главу, а потом се обраћа КАПЕТАНУ.) Нисам Вас заборавио, капетане! Изволите Ваш брод.

КАПЕТАН: Хвала, Деда Мразе! Нећете зажалити, користићемо га у добре сврхе.

ПИПИ ДУГА ЧАРАПА: Нећемо Вас више задржавати, Деда Мразе.

ВИТЕЗ: Да, имате још пуно посла.

ДЕДА МРАЗ: Уморио сам се мало, пут је био дуг.

БАБА МРАЗИЦА: Имамо ми још посла, ДЕДА МРАЗЕ. Чека те паковање преосталих поклона. (Смех.)

Срећна вам Нова година, добри људи!

Сви: Хвала, такође и вама!

БАБА МРАЗИЦА: Дођите и следеће године ДЕДА МРАЗУ, он не заборавља оне који су били добри. А сад хајде, идемо да усрећимо још деце!

ДЕДА МРАЗ: Хо-хо-хо!